ORDE do 22 de marzo de 2007 pola que se regula o procedemento de adxudicación de prazas nas escolas infantís 0-3 dependentes da Vicepresidencia da Igualdade e do Benestar para o curso 2007/2008.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 29/03/2007

A Comunidade Autónoma de Galicia ten competencia exclusiva en materia de asistencia social, segundo o disposto no artigo 27.23º do seu Estatuto de autonomía.
A Lei 4/1993, do 14 de abril, de servizos sociais, inclúe, no seu artigo 5.3º, como unha das áreas de actuación, os servizos sociais da familia, infancia e mocidade, séndolle aribuídas competencias neste sector á Vicepresidencia da Igualdade e do Benestar a través do Decreto 517/2005, do 6 de outubro.
Así mesmo, a Lei 3/1997, do 9 de xuño, galega da familia, da infancia e da adolescencia, establece no seu artigo 15. b) que a Xunta de Galicia promoverá os recursos destinados á atención á primeira infancia, procurando que dispoñan dos medios necesarios para o seu desenvolvemento integral.
Esta orde ten vocación de permanencia, polo que as modificacións se contemplarán a través de resolucións anuais.
Consonte o exposto, e facendo uso das facultades que me confire o artigo 34, da Lei 1/1983, do 22 de febreiro, reguladora da Xunta e o seu presidente,
DISPOÑO:
Artigo 1º.-Obxecto.
Esta orde ten por obxecto regular o procedemento de adxudicación de prazas nas escolas infantís 0-3 dependentes da Vicepresidencia da Igualdade e do Benestar para o curso 2007/2008.
Artigo 2º.-Requisitos para ser adxudicataria/o.
1. Serán requisitos imprescindibles para ser adxudicataria/o de prazas nas escolas infantís 0-3 dependentes da Vicepresidencia da Igualdade e do Benestar:
a) Que a/o nena/o teña a súa residencia en Galicia e nacese no momento de presentación da solicitude.
b) Idade da/o nena/o:
-Ter unha idade mínima de tres meses na data de ingreso.
-Non ter cumpridos 3 anos o 31 de decembro de 2007.
c) Para reserva de praza é requisito imprescindible estar ao día no pagamento das cotas mensuais na data de presentación da solicitude.
2. No caso de integrarse nenas/os con discapacidade física, psíquica ou sensorial, o ingreso destas/es nenas/os estará supeditado á existencia de condicións infraestruturais idóneas e de persoal axeitado e suficiente no cadro de persoal do centro. En ningún caso pode haber máis dun neno ou nena de integración por aula. Para efectos de ratio, estas prazas contabilizaranse como dúas.
Artigo 3º.-Procedemento para adxudicación das prazas.
As prazas adxudicaranse por esta orde:
1. Reserva de praza ordinaria.
Co obxecto de darlles continuidade ás prazas adxudicadas no curso 2006/2007, gozan de preferencia para a adxudicación as solicitudes de praza de nenas/os matriculados no curso 2006/2007 sempre que cumpran os requisitos establecidos no artigo 2º desta orde. As/os nenas/os matriculadas/os en xornada de tarde só poderán reservar praza nese mesmo horario.
2. Reserva de praza para fillas/os do persoal que preste servizo en escolas infantís 0-3 dependentes da Vicepresidencia da Igualdade e do Benestar.
Unha vez adxudicadas as prazas de reserva ordinaria, terán preferencia na adxudicación das vacantes existentes para o centro onde prestan servizo a nai, pai, titora ou titor legal, sobre as/os solicitantes de novo ingreso.
3. Novo ingreso.
Unha vez adxudicadas as prazas correspondentes ás reservas de praza, as prazas vacantes adxudicaranse ás/aos solicitantes de novo ingreso segundo a puntuación obtida por aplicación do baremo que figura como anexo III. Esta puntuación determinará a orde de prelación na adxudicación de prazas para calquera das dúas opcións solicitadas.
4. Ingresos urxentes.
Para ingresos de máxima urxencia reservarase un 5% das prazas de cada centro.
Terán a consideración de ingresos urxentes cando afecte a algún dos seguintes casos:
-Menores tuteladas/os pola Vicepresidencia da Igualdade e do Benestar.
-Fillas/os de mulleres que se atopen en casas de acollida ou vítimas de violencia de xénero.
-Aqueloutros nos cales concorran circunstancias socioeconómicas e familiares que requiran unha intervención inmediata.
A adxudicación ou denegación de praza nestes supostos será resolta pola Secretaria Xeral da Igualdade nun prazo de 5 días contados a partir da data de presentación da solicitude. Transcorrido este prazo sen recaer resolución expresa a solicitude terase por desestimada. Contra esta resolución, que non esgota a vía administrativa, cabe interpor recurso de alzada perante o vicepresidente da Igualdade e do Benestar, no prazo dun mes, que comezará a contar o día seguinte ao da notificación da resolución.
Artigo 4º.-Horario e calendario das escolas.
1. Horario:
As escolas infantís 0-3 dependentes da Vicepresidencia da Igualdade e do Benestar terán o horario de apertura que se establece no anexo IV.
As/os usuarias/os dentro do horario de apertura do centro poderán optar por xornadas de mañá ou de tarde, continuada ou partida. A xornada de tarde só se ofertará nos centros con horario ampliado, que veñen recollidos no anexo IV. A permanencia das/dos
nenas/os no centro non pode superar 8 horas diarias dentro da xornada pola que opte, agás cando por circunstancias excepcionais e debidamente xustificadas, a/o nena/o teña que permanecer un tempo superior, que será autorizado pola Delegación Provincial da Igualdade e do Benestar.
Nos centros que non dispoñan de horario ampliado, de 12 horas diarias, a Secretaría Xeral da Igualdade poderá autorizar o incremento do seu horario xeral, de acordo coa demanda existente, nos seguintes casos:
a) Nas localidades que conten con algún centro con horario ampliado, cando a demanda supere o 15% das prazas dispoñibles no centro.
b) Para o resto de localidades sempre que a demanda sexa superior ao 10% das prazas dispoñibles no centro.
Para estes efectos teranse en conta os datos consignados no anexo IV polos solicitantes de praza nos distintos centros.
2. Calendario.
Os centros permanecerán abertos durante os 12 meses ao ano, de luns a venres, excluídos os días considerados festivos no calendario laboral. Non obstante se un centro por motivos organizativos ten que pechar algún período ás/aos usuarias/os atenderanse a través doutro centro da mesma localidade.
As/os usuarias/os poderán asistir ao centro un máximo de 11 meses dentro do período de setembro de 2007 a agosto de 2008.
Por causas debidamente xustificadas pódese admitir a asistencia da/o nena/o os 12 meses. En tales circunstancias deberán formular unha solicitude cunha antelación mínima dun mes, que será autorizada pola delegación provincial correspondente.
Artigo 5º.-Prestacións.
As/os usuarias/os poden optar por unha das seguintes modalidades de servizo:
a) Atención con comedor.
b) Atención sen comedor. O horario para as/os usuarias/os que opten polo servizo de atención sen comedor, será o establecido polo centro para estes efectos.
c) Aqueles solicitantes que asistan ao centro sen opción a comedor poderán ter acceso ao comedor en días soltos sempre que o soliciten cunha antelación suficiente e xustificando a necesidade de acceder a este servizo de xeito puntual, aboando o prezo estipulado.
A opción de servizos farase constar na solicitude e mantense para todo o curso, salvo circunstancias sobrevidas, debidamente acreditadas, que xustifiquen a necesidade de modificación da opción elixida inicialmente.
Artigo 6º.-Prezos.
1. Os prezos que deberán pagar as/os usuarias/os serán os establecidos na normativa vixente en materia de prezos públicos.
2. Todas/os as/os usuarias/os aboarán a contía de once mensualidades por curso, salvo as seguintes excepcións:
a) As/os usuarias/os inscritas/os en centros situados en localidades onde non permaneza aberto un centro
durante o mes de agosto, logo de xustificación documental de desfrute de vacacións anuais dos proxenitores durante outro período mensual.
b) No caso de que a/o nai/pai ou representante legal solicite a asistencia da/do nena/o ao centro durante os 12 meses do ano, debendo aboar neste caso, a cota que corresponda polos doce meses de asistencia.
3. Se por calquera motivo distinto ao período de vacacións anuais o centro permanecese pechado durante un número superior a quince días hábiles consecutivos, non se aboará a tarifa que corresponda a este período.
4. A inasistencia da/o usuaria/o durante un período determinado, mentres non se formalice a baixa correspondente, non supón ningunha redución nin exención do pagamento do prezo establecido coas seguintes excepcións:
a) Cando a/o nena/o por motivos de saúde deixe de asistir ao centro temporalmente, neste caso, estarán exentos de aboar a cota mensual desde o primeiro día do segundo mes natural seguinte á data de comezo do período de ausencia. Esta suspensión temporal durará ata o día primeiro do mes natural en que a/o usuaria/o se reincorpore ao centro. Non obstante, se a reincorporación se produce con posterioridade ao día 15 do mes, a cota correspondente ao dito mes reducirase nun 50%. Nestes casos a solicitude de exención do pagamento, durante o período que corresponda, xunto coa acreditación documental da circunstancia que a motiva, deberá presentarse ante a/o delegada/o provincial da Igualdade e do Benestar.
b) Nos supostos de solicitudes formuladas fóra do prazo de matriculación por circunstancias sobrevidas debidamente xustificadas, o aboamento do prezo será desde o mes en que se lle concede a praza.
Artigo 7º.-Renda per cápita mensual.
1. Para os efectos desta orde, entenderase por renda per cápita mensual o resultado de dividir polo número de persoas que compoñen a unidade familiar o cociente resultante de dividir por doce a suma dos ingresos totais da unidade familiar.
Entenderase por unidade familiar, a formada polas nais/ pais e fillas/os menores de dezaoito anos ou fillas/os maiores de dezaoito anos con minusvalidez superior ao 33%. No caso de familias monoparentais, e para efectos do cálculo da renda per cápita a que se refire o parágrafo anterior, incrementarase nun 0,8 o número real de membros que compoñen a unidade familiar.
2. Para efectos desta orde, ten a consideración de ingresos a suma da parte xeral máis a parte especial da base impoñible previas á aplicación do mínimo persoal e familiar do imposto sobre a renda das persoas físicas.
Para as persoas non obrigadas a declarar, as bases impoñibles a que se fai referencia obteranse como resultado de aplicarlles aos datos existentes na Administración os criterios da lexislación do imposto sobre a renda das persoas físicas.
Artigo 8º.-Solicitudes e documentación.
1. As/os interesadas/os poderán solicitar praza a través dos modelos normalizados recollidos nesta orde:
a) Reserva de praza.
Para a reserva de praza as/os interesadas/os presentarán a solicitude segundo o modelo oficial anexo I.
b) Novo ingreso.
Para solicitudes de novo ingreso presentarase o modelo oficial (anexo II). Neste impreso, pódese solicitar praza para dous centros indicando a orde de preferencia.
As/os interesadas/os en participar nas prazas de escolas infantís 0-3 conveniadas coa Vicepresidencia da Igualdade e do Benestar a través do programa Cheque infantil, dirixido a aqueles que non obteñan praza na 1ª e 2ª opción solicitadas, deberán cubrir a epígrafe do anexo II destinada a este fin, indicando por orde de preferencia ata un máximo de 5 centros dos que se relacionan no anexo VII. De non cubrir esta epígrafe, entenderase que desisten desta opción e quedaran excluídos da candidatura ao referido cheque. No caso de opción polo cheque infantil, deberán presentar o anexo VI debidamente formalizado.
2. As/os solicitantes de praza, achegarán xunto a solicitude a seguinte documentación :
a) Fotocopia simple do documento nacional de identidade ou outro documento acreditativo da identidade das/dos nais/pais ou representantes legais, segundo proceda.
b) Fotocopia cotexada do libro de familia ou, no seu defecto, outro documento que acredite oficialmente a situación familiar.
c) Xustificación de ingresos:
A presentación de solicitude comportará a autorización á Vicepresidencia da Igualdade e do Benestar para obter da Axencia Estatal de Administración Tributaria e da Consellería de Economía e Facenda os datos de carácter tributario necesarios para a determinación da renda da unidade familiar, tal e como se establece no artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007. Para estes efectos todos os membros con ingresos que compoñen a unidade familiar deberán asinar o anexo V desta orde.
Cando se produzan causas sobrevidas que afecten os recursos da unidade familiar, poderán presentar outros documentos que acrediten oficialmente a situación económica.
Naqueles casos en que por distintas razóns non se poidan acreditar as rendas das/os nais/pais con escasos recursos, será preciso un informe da traballadora ou traballador social do concello.
-No caso de solicitudes de novo ingreso, presentarán ademais:
d) En caso de nenas/os de integración: informe do equipo de valoración e orientación das delegacións provinciais da Vicepresidencia da Igualdade e do Benestar.
e) Certificado de minusvalidez, se é o caso, só cando non sexa expedido pola Comunidade Autónoma de Galicia.
f) Outros documentos, se procede, nos cales consten incidencias familiares, económicas e sociais puntuables no baremo:
-Responsabilidades familiares.
-Certificado de invalidez ou minusvalidez da nai, pai, titora ou titor legal e/ou outros membros da unidade familiar, só no caso de certificados que non sexan expedidos pola Comunidade Autónoma de Galicia.
-Enfermidades crónicas ou outras afeccións alegadas polos membros da unidade familiar.
-Certificación de ser demandante de emprego, da nai, pai, titora ou titor legal.
-Condición de familia monoparental, entendida como a formada pola nai ou pai solteira/o que non manteñan relación de convivencia ou situacións de separación, divorcio ou viuvez (acreditada mediante fotocopia compulsada do libro de familia e certificado de convivencia).
-Ausencia do fogar familiar de ambos os dous membros parentais.
-Familia numerosa.
g) No caso de mulleres vítimas de violencia de xénero acreditarase por medio de calquera dos seguintes documentos:
-Certificación da orde de protección ou da medida cautelar, ou testemuño ou copia autenticada pola/o secretaria/o xudicial da propia orde de protección ou da medida cautelar.
-Sentenza de calquera orde xurisdicional, que declare que a muller sufriu violencia.
-Certificación dos servizos sociais e/ou sanitarios da Administración pública autonómica ou local.
-Certificación dos servizos de acollida.
-Informe do Ministerio Fiscal que indique a existencia de indicios de violencia.
-Informe da Inspección de Traballo e Seguridade Social.
h) De carecer de acreditación documental dalgunha das incidencias alegadas na letra f), poderase presentar informe dos servizos sociais do concello correspondente.
3. Os impresos de solicitude -anexo I/ anexoIIfacilitaranse nos propios centros en que se solicite praza, nas delegacións provinciais da Igualdade e do Benestar ou nos enderezos electrónicos (
http://vicepresidencia.xunta.es
) ou (http://www.galescolas.net).
Artigo 9º.-Lugar e prazo das solicitudes.
1. As solicitudes coa documentación requirida presentaranse nos rexistros das delegacións provinciais da Igualdade e do Benestar da provincia onde teña o seu domicilio o solicitante, sen prexuízo do disposto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo para a presentación de solicitudes de reserva de praza e de novo ingreso será desde o día da súa publicación no Diario Oficial de Galicia ata o 15 de abril, ambos os dous incluídos.
3. Con carácter excepcional poderanse presentar solicitudes fóra do prazo establecido no punto 2 deste artigo nos seguintes casos:
a) Nacemento da/o nena/o con posterioridade ao prazo de presentación de solicitudes.
b) Cambio de concello de residencia da unidade familiar.
c) Outras circunstancias que motivadamente aprecien as delegacións provinciais da Igualdade e do Benestar.
As solicitudes presentadas fóra de prazo deberán ir xunto coa xustificación acreditativa da circunstancia que a motiva. Así mesmo, estarán condicionadas á existencia de prazas dispoñibles para o grupo de idade da/o nena/o.
Artigo 10º.-Tramitación dos expedientes.
As delegacións provinciais da Igualdade e do Benestar como órganos responsables da tramitación dos expedientes, comprobarán que estes reúnen os requisitos recollidos nesta orde. De non ser así, requirirase a/o interesada/o para que, nun prazo de dez días, emende a falta ou achegue os documentos preceptivos, con indicación de que, se non o fixera así, de acordo co artigo 71.1º da Lei 30/1992, do 26 de novembro, de réxime xurídico das administracións públicas e do procedemento administrativo común, se terá por desistido da súa petición, logo de resolución que deberá ditarse nos termos previstos no artigo 42 da mesma lei.
As delegacións provinciais e a Secretaría Xeral da Igualdade poderán reclamar en calquera momento todos aqueles datos, e a súa debida acreditación documental, que coide precisos para a máis eficaz realización do seu cometido.
Artigo 11º.-Avaliación das solicitudes.
1. A selección das solicitudes efectuarase en función da puntuación acadada segundo o baremo establecido no anexo III, mediante o que se avaliarán os factores socioeconómicos, familiares e laborais da unidade familiar. En caso de obter igual puntuación, daráselle prioridade á renda per cápita máis baixa, e tras a aplicación deste criterio, terán preferencia as solicitudes de atención con servizo de comedor, e as solicitudes de xornada completa (continuada ou partida) sobre a media xornada.
2. Aplicaráselles a todas as solicitudes recibidas un procedemento de valoración. Con tal fin constituirase, en cada unha das delegacións, unha comisión provincial de baremación e selección coa seguinte composición:
-Presidencia: a/o xefe/a de Servizo de Igualdade.
-Vogais: o/a director/a do centro e unha/un representante das/os nais/pais das/os nenas/os do centro do cal se estean a baremar as solicitudes.
-Secretaria/o: unha/un funcionaria/o da delegación provincial designada/o pola/o delegada/o provincial.
Os acordos tomaranse por maioría simple, e resolverá, en caso de empate, a presidencia.
3. A dirección de cada centro convocará as/os nais/pais a unha reunión que se celebrará anualmente antes de rematar o prazo de solicitudes de reserva de praza, co fin de proceder á elección, mediante votación, e por maioría simple, do/a seu/súa representante na comisión de baremación e selección.
4. Unha vez realizada a puntuación, a comisión elevará a proposta de selección á/ao delegada/o provincial.
A relación provisional de admitidas/os e lista de espera, coa puntuación obtida, poderase consultar nas delegacións provinciais da Igualdade e do Benestar, así como nas páxinas web (
http://vicepresidencia.xunta.es
) ou (http://www.galescolas.net) e nos respectivos centros.
Artigo 12º.-Reclamacións.
As/os solicitantes poderán efectuar as reclamacións que consideren oportunas no prazo de dez días naturais contados a partir da data de exposición pública da relación provisional.
Estas reclamacións entenderanse resoltas coa publicación da lista definitiva.
Artigo 13º.-Relación definitiva de adxudicatarias/os de praza.
1. Unha vez comprobadas as reclamacións presentadas contra a relación provisoria, a/o delegada/o provincial aprobará a relación definitiva de admitidoas/os e a lista de espera coa puntuación obtida así como a cota mensual que corresponda aboar en cada caso, que se publicará antes do día 31 de maio.
Esta relación poderase consultar nas delegacións provinciais da Vicepresidencia da Igualdade e do Benestar, así como nas páxinas web (
http://vicepresidencia.xunta.es
) ou (http://www.galescolas.net) e nos respectivos centros.
Contra esta resolución, que non esgota a vía administrativa, poderá interpoñerse recurso de alzada ante o vicepresidente da Igualdade e do Benestar, no prazo dun mes que comezará a contar o día seguinte ao da publicación da resolución no Diario Oficial de Galicia.
2. Os solicitantes admitidos disporán dun prazo de dez días naturais, dende o 1 ata o 10 de xuño, ambos os dous incluídos, para confirmar a súa praza presentando no centro certificado médico da/do nena/o e o impreso de matrícula debidamente cuberto que se facilitará nos propios centros, así como nas páxinas web (
http://vicepresidencia.xunta.es
) ou (http://www.galescolas.net). Para os ingresos fora de prazo o prazo de 10 días naturais contarase a partir do día seguinte ao da notificación da resolución da concesión da praza.
3. Se non se presenta a devandita documentación no prazo sinalado, terase por decaída a solicitude da praza.
4. Con carácter xeral o prazo máximo para resolver o procedemento previsto nesta convocatoria será de 6 meses contados a partir do día seguinte ao da da publicación desta orde no Diario Oficial de Galicia. Transcorrido o dito prazo sen recaer resolución expresa, as solicitudes consideraranse desestimadas.
Artigo 14º.-Lista de espera.
1. A lista de espera estará constituída polas/os solicitantes que non obteñen praza na 1ª e 2ª opción, ordenados segundo a puntuación acadada no baremo de admisión.
2. As vacantes que se vaian producindo ao longo do curso serán cubertas por rigorosa orde de puntuación entre os solicitantes en lista de espera.
3. As/os integrantes da lista de espera que se inscribisen como candidatas/os ao programa de cheque infantil, serán excluídas/os desta ao adxudicárselles as prazas participadas por este programa, aínda no caso de que renuncien a elas.
4. As solicitudes que por circunstancias sobrevidas debidamente xustificadas, referidas no punto 3 do artigo 9º non se presentarán nos prazos fixados nesta convocatoria, serán tramitadas e baremadas polas comisións provinciais de selección e baremación, que no caso de non adxudicárselle praza incluiranse na lista de espera, segundo a puntuación obtida.
Artigo 15º.-Revisión do prezo.
Ao longo do curso poderase proceder á revisión do prezo fixado inicialmente, cando concorran e se xustifiquen variacións socioeconómicas na unidade familiar referidas aos seguintes casos:
a) Modificación das variables que determinan os descontos recollidos na normativa vixente en materia de prezos públicos.
b) Variacións nos seus ingresos, que impliquen unha modificación substancial na súa capacidade económica. Soamente se terán en conta as variacións de ingresos cando supoñan unha diminución ou incremento de máis do 20% no cómputo anual fronte aos ingresos declarados na solicitude de praza.
Neste sentido a/o beneficiaria/o queda obrigada/o a comunicar calquera variación que se produza ao respecto.
A modificación do prezo, de ser o caso, resolveraa a/o delegada/o provincial e aplicarase a partir do primeiro día do mes natural seguinte ao da data da correspondente resolución.
Artigo 16º.-Baixas.
1. Causarase baixa nas escolas infantís por algunha das circunstancias seguintes:
a) Por cumprimento da idade máxima regulamentaria de permanencia no centro.
b) Por solicitude das/os nais/pais ou representantes legais.
c) Polo non pagamento do prezo establecido durante dous meses consecutivos ou tres alternos, calquera que sexa o curso escolar a que se refire a débeda, sen prexuízo da reclamación da débeda polo procedemento regulamentariamente establecido.
d) Por comprobación de falsidade nos documentos ou datos achegados.
e) Por incompatibilidade ou inadaptación absoluta para permanecer no centro.
f) Por falta de asistencia continuada durante un mes sen causa xustificada.
2. As baixas motivadas polo establecido na letra e) resolveranse pola Secretaría Xeral da Igualdade, por proposta da/o delegada/o provincial, unha vez oída a dirección do centro en que estea a/o nena/o matriculada/o. Nos demais supostos aprobarase a baixa por resolución da/do delegada/o provincial da Igualdade e do Benestar.
3. As baixas producidas ao longo do curso escolar, por calquera dos motivos anteriormente expostos serán cubertas polas/os solicitantes que figuren en lista de espera en cada grupo de idade, por rigorosa orde de puntuación.
Disposicións adicionais
Primeira.-No caso das escolas infantís situadas en concellos limítrofes con outras comunidades autónomas, coa solicitude de praza xuntarase o certificado de empadroamento en Galicia da/o nena/o con efecto do día anterior ao comezo do prazo de presentación de solicitudes.
Segunda.-As/os solicitantes de praza de novo ingreso nas escolas infantís dependentes da Vicepresidencia someteranse ao réxime de prezos da comunidade autónoma, agás as/os solicitantes con dereito a reserva de praza no curso 2007-2008 nas escolas infantís 0-3 transferidas á Xunta de Galicia polo Instituto Social da Mariña (Orde do 31 de agosto de 2006 pola que se desenvolve o Decreto 106/2006, do 30 de xuño, polo que se asumen os medios económicos e as funcións e servizos transferidos pola Administración central do Estado á Comunidade Autónoma de Galicia mediante os reais decretos 552 e 553/2006, do 5 de maio, e se procede á distribución dos recursos humanos e materiais entre os departamentos da Xunta de Galicia afectados (DOG nº 169, do 1 de setembro de 2006)) e os que pertenzan ao réxime especial do mar, tanto de reserva como de novo ingreso, que seguirán aboando os prezos recollidos na Resolución do 7 de xuño de 2005, do Instituto Social da Mariña, pola que se actualizan os prezos
públicos de determinados servizos (BOE nº 155, do 30 de xuño de 2005).
Disposicións derradeiras
Primeira.-Facúltase a secretaria xeral da Igualdade para que dite, no ámbito das súas competencias, as resolucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de marzo de 2007.
Anxo Manuel Quintana González
Vicepresidente da Igualdade e do Benestar